Danmark hærges af slyngler og slamberter.

Alene i København er flere end 20 lejre med overnattende rumænere i det fri blevet lukket i år, og 51 personer er i den sammenhæng blevet sigtet for overnatning i det offentlige rum, tiggeri. I visse tilfælde er vurderingen, at de kan udvises.

I Ishøj og Brøndby dukker deciderede lejre med campingvogne hyppigt op. I Sydsjælland kører politiet rundt og advarer mod tricktyverier på udvalgte rastepladser, og i såvel Øst-, Midt- og Vestjylland som på Fyn meddeles det, at der hen over sommeren har været flere tilfælde med forsøg på tricktyverier.

Nordjyllands Politi oplyser, at der har været problemer med tricktyveri ved motorvejene hen over sommeren, men at det er kommet i stimer:

– Vi har dem hver sommer. Det kommer i bølger – så er de der en uge, og så er de væk igen. Det er alt fra, at de sælger på rastepladser, til at de står og kalder på hjælp på motorvejen, og så er de i stedet tricktyve. Problemet er, at det kan få folk til at lade være med at stoppe for at hjælpe dem, der rent faktisk har brug for det, siger vagtchef Per Jørgensen, Nordjyllands Politi.

Seks lejre i København

Ekstra Bladet har lavet en rundringning til landets politikredse, og meldingen er den samme: Igen i år hærger rumænere, slovakker og andre østeuropæere Danmark med tyveri, tiggeri og svineri.

– Alene siden mandag har vi fået seks henvendelser om lejre i København, siger politikommissær Kjeld Farcinsen, Udlændingekontrolsektionen, Københavns Politi.

Store økonomiske fordele

Han står i spidsen for enheden, der skal gøre op med et stigende problem i hovedstaden, hvor der bliver lavet lejre i bybilledet, hvilket medfører utryghed og svineri i det offentlige rum. Han oplyser, at de typisk er fra Rumænien, og at der kan være store økonomiske fordele ved at søge mod Danmark:

– Københavns Politi har sat massivt ind på det her område, og det har betydet, at antallet af sigtelser er tredoblet siden 2013.

Folk fra Østeuropa præger gadebilledet i København netop nu. De overnatter ofte i det fri og har deres ejendele med sig, når de skifter område. Foto: Rasmus Flindt Pedersen

– Vi har haft samarbejde med en antropolog fra Københavns Universitet, som har studeret de tilrejsende rumænere. I de første par år så vi dem fra et bestemt område i Rumænien. Men i år er der kommet folk fra et helt nyt område. Det er meget lukrativt at tage til København og tjene penge for rumænere.

– På en god dag kan en flaskesamler tjene mellem 750 og 1000 kroner, og en ufaglært tjener mindre på en måned i Rumænien, siger Kjeld Farcinsen, der dog understreger, at kriminalitet også udgør en del af indtjeningen for nogle af de udenlandske gæster:

Finder aldrig tyvekoster

– De er meget hurtige til at skille sig af med koster. Vi ved, at der er nogle af dem, som begår kriminalitet. Men vi finder aldrig tyvekoster i lejrene. Vores indtryk er, at de er meget hurtige til at skille sig af med disse. Derimod finder vi pantflasker, kabelskrot og kobberledninger. Og gamle computerdele og skærme, som ikke er efterlyst, fordi de ikke anses for at have en værdi i Danmark, men stadig kan bruges i Rumænien.

Der lå blandt andet computer-dele spredt i området, da Ekstra Bladet forleden fandt en teltlejr på Østerbro i København. Foto: Rasmus Flindt Pedersen

Når politiet har opdaget en lejr, bliver der udskrevet bøder, og så bliver Københavns Kommune kontaktet, og derefter bliver lejrene umiddelbart efter ryddet.

Tog ikke sydpå i år

– Vi lukkede de første lejre i januar, og det har vi aldrig oplevet før. Vi ved fra vores antropolog, at normalt starter de fra Rumænien og Bulgarien, hvorfra de kører mod Sydeuropa, og så hen over sommeren kommer de til Nordeuropa. Men på grund af migrant-situationen i Sydeuropa er en stor del af dem faktisk ikke vandret til Sydeuropa i år; de er taget direkte nordpå, siger Kjeld Farcinsen.

Se også: Hjemløse: Øst-tyve stjæler fra os